b'\n_START_ARTICLE_\nRooman\xe2\x80\x93Persian sodat\n_START_SECTION_\nSotien tausta\n_START_PARAGRAPH_\nAkemenidien hallitsema Persian valtakunta romahti 300-luvulla eaa. makedonialaisten valloituksiin. Suurin osa valtakunnasta joutui seleukidien vallan alle. Seleukideilla oli vaikeuksia pit\xc3\xa4\xc3\xa4 suurta valtakuntaa kasassa. Vuonna 197 eaa. Rooman valtakunta kukisti seleukidien liittolaisen Makedonian. Kun seleukidien kuningas Antiokhos III yritti puolustaa intressej\xc3\xa4\xc3\xa4n Jooniassa ja Traakiassa, julisti Rooma h\xc3\xa4nelle sodan. Roomalaiset murskasivat seleukidien armeija Magnesian taistelussa vuonna 190 eaa. Seleukidien kokeman tappion tuloksena parthialaiset valtasivat suuren osan seleukidien valtakunnan it\xc3\xa4osista. _NEWLINE_Roomalaiset ja parthialaiset kohtasivat "virallisesti" ensimm\xc3\xa4isen kerran kun Lucius Cornelius Sulla oli maaherrana Kilikiassa. Plutarkhos kertoo, ett\xc3\xa4 Parthian kuninkaan l\xc3\xa4hettil\xc3\xa4s Orobazos saapui Sullan luokse t\xc3\xa4m\xc3\xa4n ollessa Eufratin l\xc3\xa4hettyvill\xc3\xa4._NEWLINE_Vuosina 65 eaa.-62 eaa. Pompeius teki sotaretken Armeniaa, Pontosta, seleukideja ja Judeaa vastaan.\n_START_SECTION_\nRooman\xe2\x80\x93Parthian sodat\n_START_PARAGRAPH_\nParthialaiset olivat Rooman vaarallisin vastustaja id\xc3\xa4ss\xc3\xa4 yli 300 vuoden ajan. Parthialaisten armeijat erosivat suuresti roomalaisista ja ne koostuivat suurimmaksi osaksi ratsuv\xc3\xa4est\xc3\xa4. Parthialaisilla oli my\xc3\xb6s jalkav\xc3\xa4ke\xc3\xa4, joka koostui etup\xc3\xa4\xc3\xa4ss\xc3\xa4 jousimiehist\xc3\xa4 ja sit\xc3\xa4 pidettiin yleens\xc3\xa4 huonolaatuisena. Parthialaisten armeijoiden vahvuus perustui ratsuv\xc3\xa4keen, jota oli kahta tyyppi\xc3\xa4: raskaasti aseistettuja katafrakteja ja jousin varustettua kevytt\xc3\xa4 ratsuv\xc3\xa4ke\xc3\xa4. Roomalaisten oli vaikeaa ly\xc3\xb6d\xc3\xa4 parthialaiset taistelussa, koska alakynteen j\xc3\xa4\xc3\xa4dess\xc3\xa4\xc3\xa4n parthialaiset pakenivat taistelukent\xc3\xa4lt\xc3\xa4. Roomalaiset yll\xc3\xa4ttyiv\xc3\xa4t usein kuinka helposti parthialaiset tekiv\xc3\xa4t vastahy\xc3\xb6kk\xc3\xa4yksen heit\xc3\xa4 takaa ajamaan l\xc3\xa4hteneit\xc3\xa4 vastaan._NEWLINE_Parthialaiset ja roomalaiset kohtasivat ensimm\xc3\xa4isen kerran taistelussa Carrhaessa vuonna 53 eaa. Roomalaiset k\xc3\xa4ytt\xc3\xa4ytyiv\xc3\xa4t ylimielisesti ja uskoivat parthialaisten kukistuvan yht\xc3\xa4 helposti kun armenialaiset ja pontoslaiset, jotka Rooma oli ly\xc3\xb6nyt aikaisemmin. Parthialaiset voittivat roomalaisten armeijan, vaikka vain osa heid\xc3\xa4n armeijastaan oli ottanut osaa taisteluun. Voittonsa innoittamana parthialaiset hy\xc3\xb6kk\xc3\xa4siv\xc3\xa4t t\xc3\xa4m\xc3\xa4n j\xc3\xa4lkeen Rooman hallitsemaan Syyriaan, mutta sotaretki loppui parthialaisten tappioon. T\xc3\xa4m\xc3\xa4n j\xc3\xa4lkeen kummatkin osapuolet muuttivat taktiikkaansa. Roomalaiset lis\xc3\xa4siv\xc3\xa4t ratsuv\xc3\xa4en osuutta armeijoissaan. Lis\xc3\xa4ksi legioonia tuettiin jalkav\xc3\xa4ell\xc3\xa4, joka oli aseistettu jousilla ja erilaisilla heittoaseilla. Legioonat antoivat armeijalle vahvan tuen, samalla kun jousimiehet pitiv\xc3\xa4t vihollisen ratsuv\xc3\xa4en loitolla. Roomalaisen ratsuv\xc3\xa4en teht\xc3\xa4v\xc3\xa4n\xc3\xa4 oli tehd\xc3\xa4 hallittuja vastahy\xc3\xb6kk\xc3\xa4yksi\xc3\xa4 parthialaisia vastaan. Parthialaiset puolestaan eiv\xc3\xa4t halunneet antautua taisteluun t\xc3\xa4llaista vihollista vastaan, vaan yrittiv\xc3\xa4t houkutella pienempi\xc3\xa4 osastoja erilleen vihollisen p\xc3\xa4\xc3\xa4joukosta. Taitavat roomalaiset kenraalit yrittiv\xc3\xa4t puolestaan pit\xc3\xa4\xc3\xa4 joukkonsa yhdess\xc3\xa4. Lopputulos oli yleens\xc3\xa4 pattitilanne. Roomalaiset eiv\xc3\xa4t pystyneet pakottamaan parthialaisia taisteluun ja parthialaiset eiv\xc3\xa4t kyenneet est\xc3\xa4m\xc3\xa4\xc3\xa4n roomalaisia etenem\xc3\xa4st\xc3\xa4 heid\xc3\xa4n alueelleen._NEWLINE_Roomalaiset kohdistivat hy\xc3\xb6kk\xc3\xa4yksens\xc3\xa4 parthialaisten kaupunkeja ja linnoituksia vastaan. Parthialaisten p\xc3\xa4\xc3\xa4kaupungin Ktesifonin roomalaiset valtasivat ja ry\xc3\xb6stiv\xc3\xa4t useaan kertaan. Parthialaiset tekiv\xc3\xa4t puolestaan hy\xc3\xb6kk\xc3\xa4yksi\xc3\xa4 roomalaisten huoltoyhteyksi\xc3\xa4 vastaan. Parthialaiset hy\xc3\xb6kk\xc3\xa4siv\xc3\xa4t my\xc3\xb6s Rooman liittolaisten kimppuun. Esimerkiksi Marcus Antoniouksen hy\xc3\xb6kk\xc3\xa4ys Parthiaan ep\xc3\xa4onnistui koska parthialaiset valtasivat koko h\xc3\xa4nen kuormastonsa, jota vartioi vain kaksi legioonaa. Per\xc3\xa4\xc3\xa4ntyess\xc3\xa4\xc3\xa4n Antonius k\xc3\xa4rsi suunnattomia tappioita. Neron aikana tehty hy\xc3\xb6kk\xc3\xa4ys ep\xc3\xa4onnistui koska yksi roomalaisten armeijoista k\xc3\xa4rsi tappion ja joutui antautumaan._NEWLINE_Roomalaisten hy\xc3\xb6kk\xc3\xa4ykset Parthiaan olivat valtavia hankkeita, jotka vaativat suuren m\xc3\xa4\xc3\xa4r\xc3\xa4n sotilaita. Sodat kestiv\xc3\xa4t yleens\xc3\xa4 useita vuosia ja yleens\xc3\xa4 vain keisari itse saattoi johtaa t\xc3\xa4llaista hy\xc3\xb6kk\xc3\xa4yst\xc3\xa4. Rooman oli mahdotonta vallata Parthiaa. Sotien kiintopisteeksi muodostuikin pian Rooman ja Parthian v\xc3\xa4liss\xc3\xa4 sijainneet kuningaskunnat, etup\xc3\xa4\xc3\xa4ss\xc3\xa4 Armenia._NEWLINE_Sodat alkoivat l\xc3\xa4hes aina roomalaisten aloitteesta. Ainoastaan vuoden 161 sota alkoi parthialaisten hy\xc3\xb6kk\xc3\xa4yksell\xc3\xa4 Armeniaan ja Syyriaan._NEWLINE_Parthialaiset eiv\xc3\xa4t koskaan pystyneet uhkaamaan Rooman valtaa Syyriassa. Roomalaiset eiv\xc3\xa4t my\xc3\xb6sk\xc3\xa4\xc3\xa4n koskaan pystyneet valtaamaan Parthiaa. Rooman ja Parthian v\xc3\xa4liset konfliktit keskittyiv\xc3\xa4t yleens\xc3\xa4 valtioiden v\xc3\xa4listen alueiden ja pikkuvaltioiden hallintaan. Trajanus valtasi v\xc3\xa4liaikaisesti Mesopotamian, mutta se jouduttiin j\xc3\xa4tt\xc3\xa4m\xc3\xa4\xc3\xa4n pian h\xc3\xa4nen kuolemansa j\xc3\xa4lkeen. Septimius Severus perusti Mesopotamian provinssin, jonka my\xc3\xb6t\xc3\xa4 valtakuntien v\xc3\xa4linen raja siirtyi Eufratin it\xc3\xa4puolelle.\n_START_SECTION_\nRooman\xe2\x80\x93sassanidien sodat\n_START_PARAGRAPH_\nVuonna 224 sassanidit syrj\xc3\xa4yttiv\xc3\xa4t viimeisen parthialaiskuninkaan. Sassanidien hallinto oli paljon vahvempi kun heid\xc3\xa4n edelt\xc3\xa4jiens\xc3\xa4. Sassanidit olivat Rooman ainoa vihollinen joka oli yht\xc3\xa4 kehittynyt kun he itse. Sassanidien armeijoista tiedet\xc3\xa4\xc3\xa4n vain hyvin v\xc3\xa4h\xc3\xa4n, koska melkein kaikki tiedot perustuvat roomalaisiin l\xc3\xa4hteisiin. Tiedet\xc3\xa4\xc3\xa4n kuitenkin, ett\xc3\xa4 sassanidien mielest\xc3\xa4 heid\xc3\xa4n sotilaallinen painopisteens\xc3\xa4 oli koillisessa, Keski-Aasiaan p\xc3\xa4in._NEWLINE_Sassanidien armeija koostui kuninkaallisista joukoista, palkkasotilaista ja erilaisten ylimysten j\xc3\xa4rjest\xc3\xa4mist\xc3\xa4 feodaalijoukoista. Kuten parthialaisilla, sassanidien armeijat olivat ratsuv\xc3\xa4kipainotteisia. Sassanidien katafraktit olivat varustettu peitsin, mutta taistelussa he suosivat yleens\xc3\xa4 jousia. Yksitt\xc3\xa4isen ratsumiesten koulutus oli hyv\xc3\xa4, mutta heid\xc3\xa4n koulutustasonsa yksikk\xc3\xb6n\xc3\xa4 toimimisessa vaihteli suuresti. Sassanidit jakoivat armeijansa yleens\xc3\xa4 kolmeen osaan: keskustaan ja kahteen siipeen. Lis\xc3\xa4ksi armeijalla oli yleens\xc3\xa4 reservej\xc3\xa4. Armeijan kolme osaa eiv\xc3\xa4t yleens\xc3\xa4 hy\xc3\xb6k\xc3\xa4nneet samaan aikaan, vaan ne tekiv\xc3\xa4t valehy\xc3\xb6kk\xc3\xa4yksi\xc3\xa4 ja per\xc3\xa4\xc3\xa4ntymisi\xc3\xa4 yritt\xc3\xa4en saada vihollisen rikkomaan oman taisteluj\xc3\xa4rjestyksens\xc3\xa4. Ratsuv\xc3\xa4en lis\xc3\xa4ksi sassanidit k\xc3\xa4yttiv\xc3\xa4t my\xc3\xb6s intialaisia sotanorsuja, joita hevoset yleens\xc3\xa4 pelk\xc3\xa4siv\xc3\xa4t. Sotanorsut aiheuttivat joskus paniikkia vihollisen joukoissa, mutta ne olivat itse helppoja maaleja jousin varustetulle viholliselle. Sassanidien jalkav\xc3\xa4ki oli yleens\xc3\xa4 huonosti koulutettua. _NEWLINE_Roomalaiset joutuivat muuttamaan armeijaansa k\xc3\xa4rsitty\xc3\xa4\xc3\xa4n tappioita sassanideja vastaan 200-luvun alussa. Konstantinus I:n aikaan armeijaan oli lis\xc3\xa4tty "persialaistyylist\xc3\xa4" ratsuv\xc3\xa4ke\xc3\xa4 ja Justinianus I:n aikana roomalainen ratsuv\xc3\xa4ki muistutti suuresti persialaista esikuvaansa. Rooman armeijassa palveli my\xc3\xb6s persialaisia joukkoja, etup\xc3\xa4\xc3\xa4ss\xc3\xa4 luopioita, muun muassa Justinianuksen sodissa gootteja vastaan.\n_START_SECTION_\nSotien seuraukset\n_START_PARAGRAPH_\nTrajanuksen sota Parthia vastaan 114-117 merkitsi huomattavaa laajentumista it\xc3\xa4\xc3\xa4np\xc3\xa4in. Trajanus valtasi Babylonian ja p\xc3\xa4\xc3\xa4si Persianlahdelle saakka. Septimius Severuksen sota Parthiaa vastaan 193-199 laajensi Rooman valtakuntaa it\xc3\xa4\xc3\xa4np\xc3\xa4in. Mesopotamian pohjoisosat liitettiin Rooman valtakuntaan provinssina._NEWLINE_Vuosina 603\xe2\x80\x93628 k\xc3\xa4ydyn sodan j\xc3\xa4lkeen Bysantti ja sassanidit olivat merkitt\xc3\xa4v\xc3\xa4sti heikentyneet. T\xc3\xa4m\xc3\xa4n j\xc3\xa4lkeen arabit valloittivat sassanidien Persian helposti. My\xc3\xb6s Bysantti oli joutua arabien vallan alle ja Konstantinopolia piiritettiin kahdesti vuosian 674\xe2\x80\x93678 ja 717\xe2\x80\x93718.'